U jeku priča o destabilizaciji države, Vojska Srbije je oformila poseban štab zadužen za bezbednost predsednika Vlade Aleksandra Vučića.

Nebojša Stefanović, Aleksandar Vučić, Bratislav Gašić (Klikni za uvećanje +)

Ministar odbrane Bratislav Gašić juče je izjavio da „subordinacija svih bezbednosnih službi daje dovoljno podataka kojima se svakodnevno bavi posebno formiran štab u Ministarstvu odbrane”.

On nije želeo da iznosi više operativnih podataka o ovoj temi.

- Premijer Vučić je, prema procenama bezbednosnih službi, najugroženija ličnost u zemlji, a Vojska Srbije, koja je zadužena za njegovu bezbednost, apsolutno je spremna da premijera sačuva i odgovori na sve pretnje i bezbednosne rizike koji na bilo koji način mogu da ga ugroze - rekao je Gašić

Gašić je podsetio na ubistvo premijera Zorana Đinđića, uz ocenu da su „političko-kriminalno-tajkunsko-medijski akteri” koji su bili prisutni kada se taj nemili događaj desio i danas na sceni Srbije.

Izvor „Blica“ koji je insistirao na anonimnosti kaže da se u štabu za zaštitu premijera Vučića nalaze pripadnici Vojnobezbednosne agencije (VBA) i Vojnoobaveštajne agencije (VOA) koji „prate situaciju i obaveštajno i kontraobaveštajno kako se ništa ne bi prepustilo slučaju“.

- U štab se slivaju i informacije iz MUP i BIA - kaže izvor „Blica“.

Odluka o formiranju štaba doneta je nakon što je u Beogradu u nedelju priveden Siniša Milić (43) koji je zatečen osam puta za 24 sata na adresi na kojoj stanuje premijer. Milić je bio pripadnik Specijalnih antiterorističkih jedinica MUP-a Srbije do 2009, kada je dobio otkaz. Označen je kao član kriminalne grupe iz Bara i telohranitelj njenog pokojnog vođe Luke Đurovića.

Momir Stojanović, predsednik skupštinskog Odbora za kontrolu službi bezbednosti i nekadašnji direktor VBA, izjavio je juče Tanjugu da „dodatne mere obezbeđenja, čije je preduzimanje bilo neophodno, isključuju svaku mogućnost da bezbednost premijera i njegove porodice na bilo koji način bude ugrožena“.

Aleksandar Vučić je prekjuče saslušan u policiji i prošao je poligraf na kojem je negirao sve navode iz krivične prijave koju je Višem tužilaštvu podneo Aleksandar Kornic tvrdeći da je premijer bio u grupi ljudi koja mu je nudila položaj u SNS pod uslovom da lažno optuži vlasnika lista „Kurir”.